Κανονισμός (ΕΚ) αριθ. 157/2002 της Επιτροπής

της 28ης Ιανουαρίου 2002

για παρέκκλιση από τον κανονισμό (ΕΚ) αριθ. 2316/1999 σχετικά με τις λεπτομέρειες εφαρμογής του κανονισμού (ΕΚ) αριθ. 1251/1999 του Συμβουλίου όσον αφορά την παύση καλλιέργειας γαιών λόγω καιρικών συνθηκών σε ορισμένες περιοχές της Κοινότητας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών(1), όπως τροποποιήθηκε τελευταία από τον κανονισμό (ΕΚ) αριθ. 1038/2001(2), και ιδίως το άρθρο 9,

Εκτιμώντας τα ακόλουθα:

(1) Η επιλεξιμότητα για τη χορήγηση ενίσχυσης βάσει της έκτασης στο πλαίσιο του γενικού καθεστώτος που αναφέρεται στο άρθρο 2 παράγραφος 3 του κανονισμού (ΕΚ) αριθ. 1251/1999 υπόκειται στην υποχρέωση της παύσης καλλιέργειας.

(2) Οι λεπτομέρειες εφαρμογής που καθορίζονται στον κανονισμό (ΕΚ) αριθ. 2316/1999 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1393/2001(4), ορίζουν ότι η περίοδος παύσης καλλιέργειας πρέπει να αρχίσει στις 15 Ιανουαρίου το αργότερο και ότι δεν επιτρέπεται καμία γεωργική παραγωγή στις εκτάσεις που τελούν υπό καθεστώς παύσης καλλιέργειας.

(3) Λόγω των δυσμενών καιρικών συνθηκών, κατά τη διάρκεια της σποράς την άνοιξη του 2001, οι παραγωγοί διαφόρων περιοχών σε ορισμένα κράτη μέλη δεν δύνανται να συγκομίσουν, πριν από τις 15 Ιανουαρίου 2002, κατά τη συγκομιδή των ζαχαρότευτλων και των κτηνοτροφικών τεύτλων, σε εκτάσεις οι οποίες πρόκειται να τεθούν σε αγρανάπαυση στο πλαίσιο της περιόδου 2002/03. Υπό τις συνθήκες αυτές, σε εξαιρετικές περιπτώσεις κρίνεται σκόπιμο, μετά από αίτηση του παραγωγού, να επιτραπεί στον εν λόγω παραγωγό να συγκομίσει τις καλλιέργειες στις 28 Φεβρουαρίου 2002 το αργότερο, χωρίς αυτό να εμποδίζει την αναγνώριση των σχετικών εκτάσεων ως εκτάσεων που τελούν υπό καθεστώς παύσης καλλιέργειας εφόσον ο παραγωγός αποδείξει ότι τηρούνται οι σχετικοί όροι.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Όταν ένας παραγωγός μετά από αίτηση στην αρμόδια αρχή του σχετικού κράτους μέλους, μπορεί να αποδείξει ότι:

- λόγω δυσμενών καιρικών συνθηκών ή λόγω καθυστερημένης σποράς δεν κατέστη δυνατόν να προβεί σε συγκομιδή πριν από τις 15 Ιανουαρίου 2002,

- άν είχε γίνει η συγκομιδή των ζαχαρότευτλων ή των κτηνοτροφικών τεύτλων, θα είχε πραγματοποιηθεί το αργότερο έως τις 28 Φεβρουαρίου 2002,

- έχουν τηρηθεί όλοι οι άλλοι όροι που αφορούν την παύση καλλιέργειας γαιών,

οι εν λόγω εκτάσεις μπορούν να θεωρηθούν, κατά παρέκκλιση από το άρθρο 19 παράγραφοι 2 και 3 του κανονισμού (ΕΚ) αριθ. 2316/1999, ότι τελούν υπό καθεστώς παύσης καλλιέργειας για την περίοδο 2002/03.

Άρθρο 2

Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 15 Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Ιανουαρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 1.

(2) ΕΕ L 145 της 31.5.2001, σ. 16.

(3) ΕΕ L 280 της 30.10.1999, σ. 43.

(4) ΕΕ L 187 της 10.7.2001, σ. 29.